醉歌贈金元白
作者：劉子翬
朝代：宋

paragraphs: 南游會稽今十年，重來風物皆依然。
一時冠蓋零落盡，故人獨老空江邊。
西陵倉曹實冗散，出無車馬衆所憐。
江亭曳履偶識面，凜凜瘦骨餘雙顴。
談兵自是一敵國，屢薦不用寧非天。
胸中跧伏萬貔虎，靜若女子容娟娟。
我家光祿新出塞，羣彥入幕君宜先。
自言衰髮已種種，豈復有意仍騰騫。
强飯廉頗思故國，據鞍馬援忘華顛。
只今左臂雖小病，尚想攬轡能周旋。
興來且酌杯中酒，邊庭消息君知否。
經天太一位臨坎，干戈喪亂已經久。
南關兵敗上將戮，太原城破羣胡守。
嗚呼國步危若此，每惜壯士時難偶。
猝嗟未是真英雄，綸巾羽扇聊從容。
何當矍鑠渡河去，一洗塞北烟塵空。